text: Fem anholdt efter razzia i rockermiljø
  18 september 2014 kl. 10.47
  Razziaen skete i morges i Vejle. En af de anholdte er fuldgyldigt medlem af Hells Angels.
  De anholdte er fire mænd på henholdsvis 59, 46, 42 og 28 år. Derudover anholdt politiet en 43-årig kvinde.
  De anholdte fremstilles i morgen i et grundlovsforhør i retten i Kolding.
  Politiet vil ikke ud med flere oplysninger nu på grund af efterforskningen.
  Bag morgenens aktion står Task Force Vest, som efterforsker rocker - og bandekriminalitet. Derudover tager afdelingen sig af organiseret indbrudskriminalitet, hælerier og hjemmerøverier.
  Task Force Vest har hovedsæde i Horsens.
  